Reykjavík 14.3.2019

Athugasemd vegna breytinga á náttúruverndarlögum nr. 60/2013

Eigendur Stóra-Botns, Hvalfjarðarstrandarhreppi hafa í áratugi staðið fyrir uppgræðslu og náttúruvernd í Botnsdal og jafnframt auðveldað ferðamönnum aðgengi að fossinum Glym og gönguleið um Leggjabrjót. Glymur sem er hæsti “heilsárs” foss landsins er vinsæll áfangastaður ferðamanna, sem hefur fjölgað gríðarlega hin síðari ár, mest erlendum, sem koma yfirgnæfandi á bílaleigubílum. Einnig eru skipulagðar auglýstar ferðir gegn gjaldi á vegum ferðaþjónustuaðila**, enginn þeirra hefur leitað eftir leyfi landeigenda**, nema einn innansveitar.

Lagt hefur verið í kostnað og erfiði til að beina ferðamönnum á ákveðna stíga, til að hlífa umhverfinu og til að auka öryggi. Hin síðari ár hefur sveitarfélagið með eigin framlagi, styrkjum frá Framkvæmdasjóði Ferðamála (Synjað 2019) og tilsjón Umhverfisstofnunar, tekið þátt í verkefninu í góðri samvinnu við landeigendur.

18. grein umferð gangandi manna

Í gildi er: Mönnum er heimilt, án sérstaks leyfis landeiganda eða rétthafa, að fara gangandi, á skíðum, skautum og óvélknúnum sleðum eða á annan sambærilegan hátt um óræktað land og dveljast þar. [Á eignarlandi í byggð er eiganda eða rétthafa þó heimilt að takmarka eða banna með merkingum við hlið og göngustiga umferð manna og dvöl á afgirtu óræktuðu landi.] 1)

Breytingartillaga :“Í stað 2. málsl. í 1. mgr. 18. gr. laganna koma tveir nýir málsliðir, svohljóðandi: Þó er í sérstökum tilvikum heimilt að takmarka eða banna með merkingum við stiga og hlið för manna og dvöl á afgirtu óræktuðu eignarlandi í byggð**, ef það er nauðsynlegt vegna nýtingar þess eða verndunar**. Óheimilt er að takmarka för um land samkvæmt ákvæði þessu með gjaldtöku fyrir aðgang.”

Fram að þessu hefur útivistarfólk verið velkomið til gönguferða um Botnsdal og að njóta þeirrar náttúruparadísar sem þar er , m.a. fyrir atbeina landeigenda. Hvaða nauðsyn ber til að landeigandi þurfi að rökstyðja takmarkanir á för manna og dvöl um eignarland hans, ekki síst þegar gríðarleg fjölgun ferðamanna hefur orðið. Hvað er orðið af eignarrétti manna? Hinn forni almannaréttur til umferðar um eignarlönd á alls ekki við um nútíma ferðalög nema að litlu leyti.

Hvernig má það vera réttlætanlegt að ferðaiðnaðurinn: Ferðaskrifstofur,hópferðabílar, bílaleigur, flugfélög, fararstjórar, skipuleggjendur ferða o.fl. geta beint og óbeint fénýtt einkaland okkar án þess að nokkurt endurgjald komi fyrir, en jafnframt er eigendum landsins það óheimilt?

 24. grein skipulagðar hópferðir

Nú þegar hunsa ferðaþjónustuaðilar ákvæði 24. gr. laganna um að: “ *Þegar skipulagðar eru hópferðir um eignarlönd í byggð eða þar sem ónæði gæti valdið við nytjar* ***skal hafa samráð*** *við eiganda lands eða rétthafa um umferð manna og dvöl á landi hans.”*

Breytingartillaga á 24. grein er þannig að **óska þarf leyfis** landeiganda: “*Þegar skipulagðar eru í atvinnuskyni* ***endurteknar*** *hópferðir um ákveðna staði á eignarlöndum í byggð, sem valdið geta spjöllum á náttúru eða ónæð”*

Ef þessi breyting verður samþykkt munu ferðaþjónustuaðilar, samkvæmt reynslu okkar, ekki leita leyfis okkar landeigenda og við þyrftum að sanna með lögsókn að þeir séu með endurteknar hópferðir sem valdið geta spjöllum á náttúru eða ónæði. Augljóst er að leyfa á fénýtingu ferðaþjónustuaðila á landi okkar, nema við stöndum í óviðunandi málaþrasi ef við viljum verja land okkar fyrir skipulögðum massatúrisma .

Við mótmælum fyrirhuguðum breytingum á 18. og 24.gr. núgildandi náttúruverndarlaga.

Kristinn Zimsen og Helga Helgadóttir

Furugerði 12, 108 Reykjavík